作者:白居易
標題:夢仙
內容:人有夢仙者，夢身升上清。坐乘一白鶴，前引雙紅旌。羽衣忽飄飄，玉鸞俄錚錚。半空直下視，人世塵冥冥。漸失鄉國處，才分山水形。東海一片白，列嶽五點青。須臾群仙來，相引朝玉京。安期羨門輩，列侍如公卿。仰謁玉皇帝，稽首前致誠。帝言汝仙才，努力勿自輕。卻後十五年，期汝不死庭。再拜受斯言，既寤喜且驚。秘之不敢洩，誓志居巖扃。恩愛舍骨肉，飲食斷羶腥。朝餐雲母散，夜吸沆瀣精。空山三十載，日望輜輧迎。前期過已久，鸞鶴無來聲。齒發日衰白，耳目減聰明。一朝同物化，身與糞壤並。神仙信有之，俗力非可營。苟無金骨相，不列丹臺名。徒傳闢穀法，虛受燒丹經。只自取勤苦，百年終不成。悲哉夢仙人，一夢誤一生。